ধরুন, কোথাও যাওয়ার জন্য ট্রেনে উঠেছিলেন। নির্দিষ্ট সময়ে যখন নামতে যাবেন, তখন হঠাৎ বুঝতে পারলেন, যেখানে যাওয়ার কথা ছিল, চলে এসেছেন তার থেকে অনেক দূরে। এদিকে ট্রেন নম্বর, টিকিটে কোনও ভুল নেই। শুধু বদলে গিয়েছে গন্তব্যটাই।
ভাবছেন, এমন আবার হয় নাকি! সম্প্রতি এমন কাণ্ডই ঘটেছে ভারতীয় রেলে। নয়াদিল্লি থেকে একটি স্পেশাল ট্রেনের মহারাষ্ট্রে পৌঁছনোর কথা ছিল। কিন্তু পথ ভুলে ট্রেনটি চলে যায় মধ্যপ্রদেশে।
এক সর্বভারতীয় সংবাদমাধ্যমে প্রকাশিত খবর অনুযায়ী, ২০ নভেম্বর নয়াদিল্লির সফদরজং রেলস্টেশন থেকে নির্দিষ্ট সময়েই যাত্রা শুরু করে স্বভিমানী এক্সপ্রেস। গন্তব্য ছিল মহারাষ্ট্রের কোলাপুর। দিল্লির ‘কিষাণ সংঘর্ষ কো-অর্ডিনেশন কমিটি’র ২,৫০০ জন কৃষক ওই ট্রেনে যাত্রা করছিলেন। তবে মহারাষ্ট্রে যাওয়ার বদলে ১৬০ কিলোমিটার ভুল পথে চলে ট্রেনটি পৌঁছে যায় মধ্যপ্রদেশের বানমোরে।

এই বিষয়ে অন্যান্য খবর

নয়া সিদ্ধান্ত রেলের, বাড়বে যাত্রীদের সুবিধা, চাপে কর্মীরা


ট্রেন যে ভুল পথে চলছে তা বোঝেননি খোদ চালকও। ট্রেন থেকে নেমে কৃষকরাই দেখতে পান, তাঁরা কোলাপুর নয়, বানমোরে পৌঁছে গিয়েছেন। সেখানে তাঁরা বিক্ষোভ শুরু করেন। এক যাত্রী জানিয়েছেন, গার্ডকে জানানোর পরেও উপযুক্ত ব্যবস্থা নিতে অনেক সময় লেগে যায়।
কিন্তু কী কারণে এমন গফিলতি?
মনে করা হচ্ছে, সিগন্যালিং ব্যবস্থার গাফিলতির জন্যই এই বিপত্তি। কিন্তু একের পর এক সিগন্যালিং পয়েন্ট পেরনোর সময়ে কীভাবে একই ভুল হল, তা নিয়েও উঠছে প্রশ্ন।
সম্প্রতি বেশ কয়েকটি দুর্ঘটনাকে কেন্দ্র করে বিতর্কে জড়িয়েছে ভারতীয় রেল। এই ঘটনা নতুন করে যাত্রী নিরাপত্তায় রেলের ভূমিকা নিয়ে প্রশ্ন তুলে দিল।